Versindaba donga Archives : Versindaba
Posts Tagged 'donga'
René Bohnen. donga
In 'n tyd van e-boeke, beide nuwe publikasies en bestaande boeke wat in die nuwe formaat aangebied word, het ek afgekom op 'n publikasie wat andersom werk.
donga was 'n aanlyn projek wat deur Alan Finlay begin is en vanaf 2000 tot 2003 op die internet verskyn het. Onlnags is sommige van die werke wat aanlyn verskyn het in gedrukte vorm gebundel en uitgegee deur Bleksem en Dye Hard Press gesamentlik (ISBN 978-0-620-52779-8)
Die 320 bladsye bevat werk van o.a. Clinton du Plessis, Toast Coetzer, Lauren Beukes, Dawie Malan en Gary Cummiskey. Daar is gedigte, prosa en 'n paar onderhoude. Keuring vir die papierboek is deur Alan Finlay en Paul Wessels gedoen.
Ek het nog maar pas begin lees aan my kopie, maar alreeds bring dit herinneringe terug van 'n ander, opwindende tyd van sonskynpamflette met gedigte wat gratis rondgelê het op toonbanke, gedrukte tafeldoeke met gedigte wat hang in Melville se boekwinkels en tweetalige bekgevegte tot diep in die nag op Johannesburgse sypaadjies. Nou lees ek maar so al agter die nostalgie aan.
Lees ook die kort onderhoud met die samestellers, waarin Alan Finlay verduidelik dat die naam "donga" uit 'n Wopko Jensma-gedig kom. Die onderhoud is beskikbaar op Aryan Kaganof se blog by http://kaganof.com/kagablog/2012/05/14/finlay-and-wessels-on-donga/